Reisagente optimisties oor aanlyn gesondheidsertifikaat | Maroela Media
(Foto verskaf deur Asata)
Die Vereniging van Suider-Afrikaanse Reisagente (Asata) is optimisties oor die jongste aankondiging deur gesondheidsminister dr. Joe Phaahla dat Suid-Afrika 'n digitale inentingsertifikaat beskikbaar wil stel vir Suid-Afrikaners wat ingeënt is.
Die minister het aangekondig dat persone, wat ingeënt is, in staat sal wees om hul sertifikaat op hul selfone te laai en dit uit te druk indien nodig.
"As mens in ag neem dat 'n digitale inentingsertifikaat 'n belangrike kriterium sal wees vir enige reise oorsee, het Asata versoek dat so iets ook in Suid-Afrika beskikbaar gemaak moet word," sê Otto de Vries, uitvoerende hoof van Asata. "Ons is dankbaar dat Suid-Afrika 'n digitale inentingsertifikaat sal instel en ons werk saam met die departement van gesondheid om te bepaal tot watter mate dit aan die vereistes van ons primêre markte voldoen."
De Vries sê dit is uiters noodsaaklik dat die sertifikaat moet voldoen aan internasionale standaarde en dat die regeringsbeleid vir internasionale reisigers, wat Suid-Afrika besoek, ook moet voldoen aan internasionale beste praktyke.
Otto de Vries (Foto verskaf deur Asata)
Asata neem kennis van die wêreldwye skuif om digitale inentingsertifikate te vereis vir reisigers, toegang tot sportbyeenkomste en deelname aan ontspannings- en leefstylaktiwiteite. "Ons sien dat dit reeds oorsee gebeur en kan verwag dat daar in Suid-Afrika ook ondernemings sal wees wat toegang sal beperk vir besoekers en gaste wat hul inentingstatus kan bevestig met 'n digitale inentingsertifikaat."
De Vries sê ons het 'n internasionaal erkende, gestandaardiseerde digitale sertifikaat nodig vir Covid-19-toetse en inentingsertifikate. "Regerings wêreldwyd moet ophou om in isolasie op te tree en eenstemmigheid bereik oor 'n gestandaardiseerde benadering tot internasionale reiskriteria en vereistes – insluitend digitale gesondheidsertifikate."
Volgens hom sal dit administrasie vergemaklik en dit kan die begin wees om weer op 'n veilige, gerieflike, standvastige en doeltreffende manier te reis.
Die Internasionale Lugvervoervereniging het onlangs gewaarsku dat daar moontlik chaos by lughawens kan wees tensy regerings vinnig optree en digitale prosesse moontlik maak om reisigers se gesondheidsgetuigskrifte (Covid-19-toetse en inentingsertifikate) beskikbaar te maak.
Voor Covid-19 het passasiers, gemiddeld, sowat 1,5 uur spandeer vir elke reis (aanmelding, sekuriteit, grenspos-beheer, doeane en die afhaal van bagasie). Huidige data wys dat prosessering tot drie ure toegeneem het tydens spitstye en reisvolumes is slegs op sowat 30% in vergelyking met volumes voor Covid-19.
Die aankondiging van 'n Suid-Afrikaanse digitale gesondheidsertifikaat kom terwyl die departement van internasionale betrekkinge en samewerking sê hy poog om Suid-Afrika van die Verenigde Koninkryk se rooi lys te verwyder. Minister Naledi Pandor sê haar departement is in gesprek met die Britse regering en planne word gefinaliseer om Suid-Afrika so vinnig as moontlik van dié lys te verwyder.
So julle wil almal forseer om 'n vaksine te neem om vakansie te neem. Good luck om die industrie weer op sy bene te bring.
Die wêreld ekonomie sal nooit regkom nie. As gevolg van die feit dat daar baie mense is teen die vaccine gaan minder mense dan oorsese vakansies geniet, minder ander dinge wat vaccine sertifikate vereis bywoon. Dit kan 'n inkrimping van die ekonomie beteken, meer armoede, minder werksgeleenthede en 'n groter las op die staat om vir die werkloses te sorg. Maar dit is die GREAT RESET. As almal geforseer word om in te ent, kan die mense in die toekoms ook makliker gemanupileer word deur ander dinge te aanvaar.
Sal lekker wees om weer te reis
Hoekom nie sertifikate uitreik vir die wat die China-virus reeds onder lede het nie? Word my natuurlike imuun sisteem nou misken? Dis dan die grondbeginsel vir die jab!
Ek het 'n positiewe COVID 19 uitslag van die pateloë op my foon. Dit behoort méér gewig te dra as 'n jab.